钦定古今图书集成/理学汇编/学行典/第184卷 > 房景伯
## 钦定古今图书集成/理学汇编/学行典/第184卷 > 房景伯

按《魏书房法寿传》，“法寿族子景伯，字长晖。高祖谌，避
地渡河，居于齐州之朿，清河绎幕焉。祖元庆，仕刘骏，
历郡太守，后为沈文秀青州建威府司马。刘彧之
杀子业自立也，子业弟子勋起兵攻之，文秀遣其将
刘珍之率兵助彧，后背彧，归于子勋。元庆不同，为文
秀所害。父爱亲率勒乡部攻文秀。刘彧嘉之，起家授
龙”骧将军。寻会文秀降，彧乃止。显祖时，三齐平，随例
内徙，为平齐民。以父非命，疏服终身。景伯生于桑干，
少丧父，以孝闻。家贫，佣书自给，养母甚谨。尚书卢渊
称之于李冲。冲时典选，拔为奉朝请、司空祭酒，给事
中，尚书仪曹郎，除齐州辅国长史。后迁太尉中郎，司
徒谘议参军，辅国将军、司空长史。以母疾去官。景伯
性淳和，涉猎经史，诸弟宗之，如事严亲。及弟亡，蔬食
终丧，期不内御，忧毁之容，有如居重。其次弟景先亡，
其幼弟景远期年哭临，亦不内寝。乡里为之语曰：“有
义有礼，房家兄弟。”廷尉卿崔光韶好标榜人物，无所
推尚，每云景伯有士大夫之行业。及母亡，景伯居丧，
不食盐菜。因此遂为水病。积年不愈。孝昌三年卒于
家。时年五十。赠左将军齐州刺史。